François Bayrou

François René Jean Lucien Bayrou (sündinud 25. mail 1951) on Prantsusmaa poliitik, oli alates 13. detsembrist 2024 kuni 9. septembrini 2025 Prantsusmaa peaminister. 

Ta on alates 2. detsembrist 2007 uue tsentristliku erakonna Demokraatlik Liikumine (MoDem) esimees. 

Ta on õppinud keskkoolis Paus ja seejärel Bordeaux's. Ülikoolis on ta õppinud kirjandust ja läbinud 23aastaselt agrégation'i (kõrgeim kvalifikatsioonitase Prantsusmaa keskkoolide ja ülikoolide õpetajatele).

Enne poliitikasse siirdumist töötas ta Prantsuse Püreneedes Béarnis ajalooõpetajana. Ta on mitme poliitikat ja ajalugu käsitleva raamatu autor, sealhulgas raamat Prantsuse kuningast Henri IVst. 

Aastatel 1986–2012 on ta vaheaegadega olnud Rahvuskogu liige: aastatel 1993–1997 oli ta kolmes järjestikuses valitsuses Prantsusmaa haridusminister ja aastatel 1999–2002 oli ta Euroopa Parlamendi liige. 

Alates 2014. aastast on François Bayrou Pau linnapea. 

François Bayrou on kutsunud Prantsusmaad üles boikoteerima 2008. aasta suveolümpiamänge Hiina tegevuse pärast rahvusvahelisel areenil.

 Prantsusmaa presidendikandidaat 
Ta on olnud 2002., 2007. ja 2012. aasta Prantsusmaa presidendivalimistel tsentristide presidendikandidaat.

2002. aasta Prantsusmaa presidendivalimistel oli ta Ühenduse Prantsuse Demokraatia Eest kandidaat, kuid jäi 6,84% valijate toetusega esimeses voorus neljandaks ega pääsenud teise vooru.

2007. aasta Prantsusmaa presidendivalimistel oli ta Ühenduse Prantsuse Demokraatia Eest kandidaat, kuid jäi 18,57% valijate toetusega esimeses voorus kolmandaks ega pääsenud teise vooru.

2012. aasta Prantsusmaa presidendivalimistel oli ta erakonna Demokraatlik Liikumine kandidaat, kuid jäi 9,13% valijate toetusega esimeses voorus viiendaks ega pääsenud teise vooru.

 Prantsusmaa justiitsminister 
Spekuleeriti, et Bayrou kandideerib ka 2017. aasta Prantsusmaa presidendivalimistel, kuid ta otsustas kandideerimisest loobuda ja toetas hoopis Emmanuel Macroni. Macron nimetas pärast valimisvõitu François Bayrou Prantsusmaa justiitsministriks Édouard Philippe’i valitsuses. Ta oli justiitsminister alates 17. maist 2017 kuni 19. juunini 2017. Juuni alguses oli algatatud uurimine, mis käsitles parlamendiliikme assistentide väidetavalt petturlikku töölevõtmist MoDemi poolt, ja Bayrou astus tagasi.

 Prantsusmaa peaminister 

Pärast seda, kui Michel Barnier' valitsus umbusaldushääletusel kukutati, nimetas Prantsusmaa president Emmanuel Macron 13. detsembril 2024 François Bayrou uueks Prantsusmaa peaministriks.

 Isiklikku 
François Bayrou on sündinud 25. mail 1951 Pyrénées-Atlantiquesi departemangus Pau ja Lourdesi vahel asuvas külas Bordèresis. Tema isa oli talupidaja Calixte Bayrou (1909–1974), kes oli aastatel 1947–1953  Bordèresi linnapea, ema oli Emma Sarthou (1918–2009). Isa suri traktoriõnnetuses. 

Tema esivanemad on peamiselt oksitaanid, välja arvatud emapoolne vanaema, kes oli on iirlane. 

Lapsena hakkas ta kogelema ja käis seetõttu seitse aastat kõneteraapias. 

Ta on alates 1971. aastast abielus Élisabeth Perlantiga, keda tuntakse ka kui Babette. Neil on viis last: Hélène, Marie, Dominique, Calixte ja Agnès. Lapsed kasvasid üles François Bayrou sünnitalus. Samas elavad nad abikaasaga praegugi. 

Ta kasvatab hobuseid.  

Kuigi ta on praktiseeriv roomakatoliiklane, toetab ta tugevalt Prantsusmaa laïcité süsteemi.

 Välislingid 

François Bayrou kampaanialeht

Kategooria:Prantsusmaa poliitikud
Kategooria:Prantsusmaa peaministrid
Kategooria:Prantsusmaalt valitud Euroopa Parlamendi liikmed
Kategooria:Sündinud 1951